અહીં હાર્વર્ડમાં મને અર્થશાસ્ત્ર અને રાજકારણને લગતા ઘણા નવા વિચારોનો પરિચય તો થયો જ સાથે-સાથે વિજ્ઞાન અને તંત્રજ્ઞાને સર્જેલી ક્રાંતિનું પણ જ્ઞાન મળ્યું. પરંતુ માનવજાતની સફળતા એટલે માત્ર અદ્દભુત શોધખોળો કરવી તે નથી. સાચી સફળતા તો છે દુનિયામાં વ્યાપેલી અસમાનતાઓને ઘટાડવામાં. ભલે તે લોકશાહીના માધ્યમ વડે હોય કે શિક્ષણના અતિ બહોળા પ્રસાર દ્વારા કે પછી સૌને આર્થિક સહાય પૂરી પાડવાથી હોય કે બીમારી-રોગચાળાનો અસરકારક પ્રતિકાર કરવામાં હોય – ઉચ્ચતમ સફળતા છે વૈશ્વિક અસમાનતાઓ નિવારવામાં. મેં જ્યારે ભણવાનું અધવચ્ચે પડતું મૂક્યું ત્યારે મને એવી ખબર સુદ્ધાં નહોતી કે મારા જ દેશના લાખો કિશોરો શિક્ષણથી વંચિત રહી જાય છે કે દુનિયાભરના કરોડો મનુષ્યો કલ્પના પણ ન કરી શકાય તેવી દારુણ ગરીબીમાં દોજખની જિંદગી જીવી રહ્યા છે. આનું ‘ભાન’ થતાં મને વર્ષો લાગ્યાં. તમે જ્યારે હાર્વર્ડમાં જોડાયા ત્યારે પરિસ્થિતિ જુદી હતી. તમારા પુરોગામીઓની સરખામણીમાં વૈશ્વિક અસમાનતાઓની જાણ અને સમજ તમને વધુ છે. મને આશા છે કે તમારા અહીંના અભ્યાસકાળ દરમ્યાન તમને એવું વિચારવાનો મોકો જરૂર મળ્યો હશે કે વિજ્ઞાન અને તંત્રજ્ઞાનની ક્રાંતિકારી પ્રગતિનો ઉપયોગ આ અસમાનતાઓને નાથવા અને નેસ્તનાબૂદ કરવા અકસીર રીતે કેમ કરી શકાય. આ પ્રશ્નોનો ઉકેલ લાવવા આપણે સૌ આજે વધુ સભાન અને સજ્જ છીએ.